ભારતીય લોકશાહીના આગેવાનો અને આમજનતા પણ પોતાનાં વાણી અને વર્તનથી ભારતીય લોકશાહીની આબરૂ અને સંસ્થાકીય કાર્યક્ષમતા ધૂળધાણી કરી રહ્યા છે. કોઈ પોતાના કાર્યકરોને રાજી રાખવા માટે મનગમતી છોકરીઓ ઉઠાવી લાવવાની દરખાસ્ત કરે છે તો કોઈ પોતાના રાજકીય પક્ષના DNAમાં બ્રાહ્મણત્વનો આભાસ જોઈ રહ્યા છે. ધર્મ કે જાતિના નામે લોકરંજનના ઢોલ પીટનાર લોકો દેશ અને સમાજને પછાતપણા તરફ ધકેલવામાં પાછું વળીને જોતા નથી. ચોતરફ લાવ-લાવ અને ખાઉં-ખાઉંના બૂમબરાડાથી લોકશાહી ટોળાશાહીમાં પલટાઈ ગઈ છે.